8 Kgopela Jehofa gore a go thuše go kwešiša kamoo ditho tša lapa la gago di ikwago ka gona. Ke moka ge o boledišana le lapa la gago, amogela gore o bile le karolo bothateng bjo bo lego gona. Go kgopela tshwarelo ka go tšwa pelong go ka thuša. Ge molekane wa gago le bana ba gago ba lemoga gore ka mehla o leka go lokiša dilo, ba tla bona gore ga o bolele maaka. Ka boikemišetšo le ka go se fele pelo, ganyenyane-ganyenyane lapa la gago le ka boela la go rata le go go hlompha. 6 Ka gona, Jehofa o tseba gore go kwa ka mo go phethagetšego ga go kgonege go rena go sa šetšwe kamoo re ka bago re rata go mo kwa ka gona. O re kgonthišetša ka lerato gore ge re nyaka kgaugelo ya gagwe ka pelo e hlomogilego, o tla re lebalela. Psalme 51:17 e re: “[Dihlabelo] tše di Xo kxahlaxo, ké môya o rôbêxilexo; pelo xe e rôbêxile, xe e setlêxile, Wene Modimo O ka se e nyatše.” Jehofa le ka mohla a ka se ke a gana goba a gomiša pelo e ‘robilwego le e setlilwego’ ke morwalo wa maikwelo a molato.